Regeringen er sammen med en række partier netop blevet enige om, hvordan den såkaldte udflytningsaftale fra juni sidste år i praksis skal implementeres frem mod 2030. Det betyder, at den ventede tandlægeuddannelse, der skulle være oprettet i Hjørring, ikke bliver til noget. En ny selvstændig tandlægeuddannelse i Hjørring har vist sig markant dyrere end forventet, skriver Uddannelses- og Forskningsministeriet. Flere penge til uddannelsen Aftalepartierne tæller ud over regeringen Venstre, SF, Konservative, Dansk Folkeparti, Nye Borgerlige og Kristendemokraterne. De har i stedet for at oprette uddannelsen i Hjørring valgt at prioritere i alt 165 millioner kroner til at uddanne flere tandlæger på de eksisterende uddannelsesudbud samt en løsning, hvor man fremover skal kunne tage dele af tandlægeuddannelsen flere af de steder i landet, hvor der er mangel på tandlæger som f.eks. i Nordjylland og Syddanmark. På Aalborg Universitet - der skulle have stået i spidsen for uddannelsen - er rektor ærgerlig - Vi havde set frem til at udbyde en tandlægeuddannelse, siger Per Michael Johansen. Tandlægeforening glæder sig Beslutningen om at droppe tandlægeuddannelsen i Hjørring, før den overhovedet kom i gang, glæder Tandlægeforeningens formand, Susanne Kleist. - Vi er utrolig glade for, at der er blevet lyttet til os. Danmark har brug for flere tandlæger, og vi har allerede to stærke fagmiljøer i København og Aarhus, som både hurtigere og billigere ville kunne bidrage til at løse den akutte samfundsudfordring, vi står over for, fastslår Susanne Kleist. Ifølge hende ville en ny tandlægeuddannelse i Hjørring have vanskeligt ved at tiltrække nok kvalificerede undervisere og forskere, ligesom skolen ikke ville have det patientgrundlag, det kræves, hvis man skal sikre en uddannelse på et højt fagligt niveau. Og da etableringen af uddannelsen samtidig ville have lange udsigter, ville det heller ikke løse den aktuelle tandlægemangel.
En tandlægeuddannelse i Hjørring bliver markant dyrere end forventet og bliver derfor sløjfet*.